**TUSVÁNYOSI ÉLETKÉP**

**Vizuális szociológiai fotóverseny**

A Sapientia EMTE Csíkszeredai Karának Társadalomtudományi Tanszéke fotóversenyt hirdet **Tusványosi életkép** témában.

A fotóverseny célja, hogy **társadalmi tárgyú**, elsősorban illusztrációs, esemény vagy csendélet fotókon keresztül mutassa be a Tusnádfürdőn megrendezett diáktábor világát. A felvételek kizárólag a XXIX. Bálványosi Nyári Szabadegyetem és Diáktábor területén készülhetnek **2018. július 25.-én 14:30-16:00** óra között. A fényképek készítése alatt a versenyzőknek kötelező módon viselniük kell a nevezéskor **ajándékba kapott pólót vagy karszalagot.**

A verseny nyitott minden 14 év feletti amatőr fotós számára, foglalkozástól, lakóhelytől függetlenül. A fotóversenyen való részvétel díjmentes.

A versenyre **maximum 1 képpel** lehet benevezni.

**DÍJAZÁS:**

I. díj – Samsung Galaxy táblagép és Sapientiás ajándékcsomag
II. díj – könyvutalvány és Sapientiás ajándékcsomag
III. díj – adathordozó és Sapientiás ajándékcsomag

A verseny győztese az lesz, akinek a versenyfotója 24 óra alatt: 2018.07. 26., 10:00 - 2018. 07.27., 10:00-ig **a legtöbb like-ot szerezte a Sapientia EMTE Csíkszeredai Karának Facebook oldalán**. A második díjat a második legtöbb like-ot kapó fotó szerzője kapja, a harmadikat pedig a harmadik legtöbb like-ot szerzett fotó alkotója.

Az eredményhirdetésre **2018. július 27.-én, pénteken** kerül sor a Sapientia EMTE Csíkszeredai Karának Facebook oldalán. A díjkiosztás a Tusványosi tábor Sapientia sátrában, **2018. július 27.-én 17:00 órakor** lesz (vagy ezt követően bármikor elvehetőek a Sapientia EMTE Csíkszeredai Karáról). A díjakat személyesen lehet átvenni.

**RÉSZVÉTELI FELTÉTELEK**

A fotóversenyre a képeket digitális vagy digitalizált felvételként .jpg formátumban, üzenetben kell beküldeni a Csíkszeredai Sapientia Facebook oldalára.

A pályázatra egyaránt beküldhetők színes és fekete-fehér felvételek.

A versenyzők **nevezési lap** kitöltésével vehetnek részt a fotóversenyen, amely 2018. július 25.-én 14:30-15:30 között igényelhető a Tusványosi Sapientia sátorban.

A képeket kötelező **címmel** ellátni. A versenyfotó mellé szintén el kell küldeni egy **Sapientiás pólóban és/vagy karszalagban** (a nevezési lappal együtt kapják ajándékba a résztvevők) készült, a fotó szerzőjének nevével ellátott **selfie-t** is, ami a versenyfényképpel együtt kikerül a Csíkszeredai Sapientia EMTE Facebook oldalára.

Egy fénykép fájlmérete nem haladhatja meg a **2** Mb-ot.

A pályázónak teljes mértékű szerzői és személyiségi jogokkal kell rendelkeznie a beadott pályamű fölött. A szervezők nem vállalnak felelősséget az ezek hiányából eredő jogvitákban.

Amennyiben felismerhető személyek vannak a fénykép középpontjában, a szerző szóbeli beleegyezést kér a fotó Facebookon való megjelenítéséhez (még akkor is, ha nyilvános rendezvény esetében ez nem kötelező).

Nem fogadunk el evés közben, méltatlan, fájdalmas vagy kompromittáló helyzeteket és gyerekeket ábrázoló fotókat.

**A fenti feltételek bármely pontjának meg nem felelő versenyfotókat a szervezők kizárják a versenyből. A feltételek el nem fogadása automatikusan kizárja az alkotót a versenyből.**

A verseny megfelelő népszerűsítése érdekében a képeket a szervezők szabadon, szerzői jogdíj fizetése nélkül, de a szerzők nevének feltüntetésével felhasználhatják. A szerzők a jelentkezési lap aláírásával, valamint a versenykép és selfie beküldésével tudomásul veszik a versenyzési feltételeket.

**FOTÓVERSENY NAPTÁR:**

A pályázat meghirdetése: 2018. július 25. (szerda): 14:30.

A fotók beérkezési határideje: 2018. július 25. (szerda) 16:00.

A like-gyűjtési 24 órás időszak: 2018. július 26. (csütörtök) 10:00 – 2018. július 27. (péntek) 10:00.

Eredményhirdetés: 2018. július 27.

Díjátadás: 2018. július 27., 17:00 óra, Tusványosi Sapientia sátor (a díjakat személyesen lehet átvenni).